Coligny-moordsaak: Geen bloed in voertuigPieter Doorewaard (26) en Phillip Schutte (34) (Foto: Molaole Montsho/ANA) Daar is nie enige bloed aangetref in ŉ voertuig wat na bewering gebruik is toe ŉ tiener, Matlhomola Mosweu, in Coligny dood is nie, het die Noordwes-hooggeregshof Dinsdag gehoor. Clifford Kgorane, brigadier in die polisie, het getuig dat hy Pieter Doorewaard (26) en Phillip Schutte (34) versoek het om die voertuig te oorhandig wat na bewering gebruik is, sodat dit deur ŉ kenner ondersoek kan word. Kgorane het aan die hof gesê ŉ kenner het die voertuig ondersoek vir moontlike bloedspatsels. “Geen bloed is gevind nie,” het hy tydens kruisverhoor aan Doorewaard se prokureur, Hennie du Plessis, gesê. Die staat voer aan Doorewaard en Schutte het Mosweu op 20 April 2017 by Rietvleiplaas naby Coligny aangerand en hom uit ŉ bewegende voertuig gestamp. Die mans het hom glo daarvan beskuldig dat hy sonneblomme uit hul werkgewer, Pieter Karsten, se sonneblomland gesteel het. Die staat voer ook aan die twee mans het ŉ beweerde ooggetuie ontvoer, hom aangerand en gedreig om hom dood te maak as hy die voorval sou aanmeld. Hulle het glo sy selfoon gesteel en ŉ vuurwapen op hom gerig. Die twee het skuld ontken op al sewe aanklagte teen hulle. Die hof het Maandag ŉ ondersoek ter plaatse gehou. Lees alle vorige berigte oor Coligny op Maroela Media.